Predkladacia správa

	
	Ministerstvo zdravotníctva Slovenskej republiky (ďalej len „ministerstvo zdravotníctva“) predkladá návrh novelizácie zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení niektorých zákonov v súlade s uznesením vlády SR č. 1018 zo 6. decembra 2006 a uznesením vlády SR č. 462 z 23. mája 2007 s cieľom explicitne vymedziť postavenie zdravotných poisťovní, ktoré spravujú povinné odvody na verejné zdravotné poistenie. 

	Problémy súčasného zdravotníctva sú riešiteľné. Jedným z nutných opatrení je zabrániť, aby sa verejné zdroje stali objektom tvorby a rozdeľovania zisku v súkromnej sfére pre určitú skupinu akcionárov. Verejné zdravotné poistenie systémovo je súčasťou sociálneho poistenia a zdravotnú poisťovňu je nutné chápať ako inštitúciu, ktorá nemôže byť založená za účelom podnikania. Je to inštitúcia zriadená na vykonávanie verejnej správy vecných dávok zdravotnej starostlivosti. K tomu musí mať svoje kompetencie – vyberať poistné, hospodáriť s ním, vyberať kvalifikovaných poskytovateľov zdravotnej starostlivosti, uzatvárať s nimi zmluvy, aby zabezpečila pre svojich poistencov vecné dávky ako verejné služby. Zdravotné poisťovne v podstate plnia úlohu správcu finančných prostriedkov určených na vecné dávky a zároveň musia plniť úlohu regulátora dostupnosti zdravotnej starostlivosti, resp. poskytovateľov zdravotnej starostlivosti, pričom niektoré úlohy regulátora je nutné, aby vykonával štát. 

	Súčasná situácia v oblasti zdravotníctva si vyžaduje také legislatívne úpravy, ktoré za základ financovania budú považovať ústavou garantovaný systém solidárneho zdravotného poistenia. 

	V predkladanom materiáli je snaha napraviť unáhlené kroky predchádzajúcej vlády, preskakujúce jednotlivé vývojové etapy, aby sme boli schopní zabezpečiť dôveru obyvateľstva v schopnosť štátu inovovať systém zdravotnej starostlivosti ako verejný statok, ako systém, ktorý viac zodpovedá potrebám našich občanov ako rôznych záujmových skupín. Aby sme dosiahli tento cieľ, vyžaduje si to primerané, stabilné a transparentné opatrenia. To si vyžaduje od nás všetkých uvedomiť si, že naše zdravie a kvalita života nie sú len zodpovednosťou štátu, ale niečím, na čom musíme spolupracovať všetci ako jednotlivci, rodiny, regióny, ako národ. 

	Prioritou ministerstva zdravotníctva v súlade s Programovým vyhlásením vlády Slovenskej republiky je zabezpečenie dostupnosti a kvality poskytovanej zdravotnej starostlivosti pre všetkých občanov. Napriek tomu, že žiaden štát nemá toľko prostriedkov, aby mohol v plnej miere finančne saturovať všetko, čo umožňuje súčasná medicína, sme povinní zabezpečiť zdravotnú starostlivosť tak, ako to definuje Ústava Slovenskej republiky v čl. 40 „Každý má právo na ochranu zdravia. Na základe zdravotného poistenia majú občania právo na bezplatnú zdravotnú starostlivosť a na zdravotnícke pomôcky za podmienok, ktoré ustanoví zákon.“. 

	S účinnosťou od 1.januára 2007 bola upravená maximálna výška výdavkov na správnu réžiu zdravotných poisťovní na 4 %. Prax ukázala, že i tu sú ešte rezervy a výdavky je možné znížiť o ďalšie 1 %. V porovnaní s rokom 2006, kedy neboli vôbec obmedzené výdavky na prevádzkovú činnosť, by sa ušetrilo cca 1,9 mld. Sk. (VšZP čerpala na výdavky na správu v roku 2006 3,67 %, SZP 3,16 %, Apollo 6,04 %, Dôvera 9,13 %, Sidéria 5,69 %, (Európska ZP 98,36 %, Union 99,88 %). Priemer bol 6,17 %). 

	Zisk zdravotných poisťovní za rok 2006 predstavoval čiastku takmer 2 mld. Sk. Cieľom navrhovanej novely zákona č. 581/2004 Z. z. je tieto finančné prostriedky vrátiť do zdravotníctva na úhradu zdravotnej starostlivosti poistencov. Pod tlakom vyvíjaným ministerstvom zdravotníctva na zisk zdravotných poisťovní sa zdravotné poisťovne zaviazali, že tento zisk v roku 2009 za rok 2008 vrátia do systému.

	Navrhovaná novela nezakladá nároky na štátny rozpočet, je v súlade s Ústavou Slovenskej republiky, zákonmi a inými medzinárodnými dokumentmi, ktorými je Slovenská republika viazaná.

	Predkladaný návrh zákona bol predmetom medzirezortného pripomienkového konania a predkladá sa s rozpormi. 

            Predkladaný návrh zákona prerokovala dňa 10. júla 2007 Legislatívna rada vlády Slovenskej republiky. Pripomienky Legislatívnej rady vlády Slovenskej republiky sú zapracované do predloženého návrhu zákona.